AARHUS: En 18-årig mand fra Aarhus er tirsdag blevet idømt 30 dages betinget fængsel for distribution af børneporno ved Retten i Aarhus.

Dommen er en af de første i det store sagskompleks, hvor mere end 1.000 unge mennesker sigtes for at have delt en video med børnepornografisk indhold. I sexvideoen ses en pige og dreng, der på optagetidspunktet begge var 15 år gamle.

Den 18-årige var tiltalt for at have gjort den omtalte video tilgængelig for 10 personer i perioden 2015 til 2016. Han erkendte de ulovlige delinger, og blev kendt skyldig efter §235 om distribution af børneporno.